DA Den Europæiske Unions Tidende C 47/2

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 47/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»ASPERGE DES SABLES DES LANDES«

EG Nr. FR/00272/7.11.2002

BOB ( ) BGB (X)

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Institut National des Appellations d'Origine Adresse: 138, Champs Elysées — 75008 PARIS — France Tlf. (1) 53 89 80 00 Fax (1) 42 25 57 97

2. Sammenslutning

2.1. Navn: Syndicat des Producteurs d'Asperges des Landes 2.2. Adresse: Chambre d'Agriculture, Cité Galliane, BP 279 — 40005 MONT DE MARSAN CEDEX Tlf. (5) 58 85 45 05 Fax (5) 58 85 45 21 E-mail: qualite@landes.chambagri.fr 2.3. Sammensætning: Producent / Forarbejdningsvirksomhed (X) Andet ( )

3. Produktets art

Kategori : Frugt, grøntsager og korn, uforarbejdet eller forarbejdet

4. Beskrivelse af specifikation

(sammenfatning af betingelserne i artikel 4, stk. 2)

4.1. Navn: »Asperge des Sables des Landes«

4.2. Beskrivelse: Friske asparges, hvide eller violette (hvide asparges, hvor kun toppen har udviklet en let violet farve. Farven fremkommer ved, at asparges udsættes for lys et par timer, og den påvirker ikke smagens kvalitet); de opfylder betingelserne for kvalitetsklasse EKSTRA og I i EU's kvalitetsnormer.

Asparges emballeres i det geografiske produktionsområde og frembydes i bundter eller emballager med ubundtede rækker efter størrelsessortering efter EU-normerne (12-16 mm og 16 mm og + for klasse EXTRA og 10-16 mm og 16 mm og + for klasse I). Asparges fra sandede arealer i Landes-departementet, der frembydes på anden måde end i frisk tilstand (frosne eller tilberedt, osv.), må ikke sælges med den beskyttede geografiske betegnelse »Sables des Landes« eller »Landes«.

4.3. Geografisk område: Asparges høstes og emballeres i det geografiske område, som består af departementet Landes og er udvidet med et område, der betegnes som »Landes de Gascogne«, jf. Landbrugsministeriets bekendtgørelse af 5. november 1945:

departementet Landes i sin helhed

departementet Gironde (begrænset til kantonerne Bordeaux, Arcachon, Audenge, Belin, Blanquefort, Castelnau-de-Medoc, La-Brede, Pessac, Podensac, La Teste; kantonen Langon (delvis): kommunerne Langon, Bommes, Fargue-de-Langon, Léognan, Mazière, Roaillan, Sauterne, Toulenne. Kanton Auros (delvis): kommunerne Auros, Berthez, Brannens, Brouqueyran, Coimère, Lados, Sigalens; kantonerne Bazas, Captieux, Grignols, Saint Symphorien, Villandraut, Lesparre-Medoc, Pauillac, Saint-Laurent et Benon, Saint-Vivien-de-Medoc).

departementet Lot-et-Garonne (begrænset til kantonen Bouglon (delvis): kommunerne Antagnac, Labastide-Castel-Amouroux, Poussignac; kantonen Casteljaloux; kantonen Damazan (delvis): kommunerne Damazan, Ambrus, Caubeyres, Fargues-sur-Ourbise, Saint-Léon, Saint-Pierre de Buzet; kantonen Houeillès; kantonen Lavardac (delvis): kommunerne Lavardac, Barbaste, Montgaillard, Pompiey, Xaintrailles; kantonen Mézin (delvis): kommunerne Mézin, Gueyze, Lisse, Meylan, Poudenas, Réaup, Saint-Maure-de-Peyriac, Saint-Pé-Saint-Simon, Sos).

4.4. Bevis for oprindelse:

Historisk

Asparges er blevet dyrket i »Landes« siden begyndelsen af det 20. århundrede, og produktionen, der i begyndelsen havde en meget original karakter, er blevet kraftigt udvidet siden 1960'erne. I disse meget udbredte skovområder, hvor den franske stat siden det 18. århundrede har udvundet fyrreharpiks, er denne udvinding stort set blevet afløst af dyrkningen af asparges og andre markafgrøder. Foruden jordbunds- og klimaforholdene egner de små og mellemstore landbrugsbedrifter sig til aspargesdyrkning, der er meget arbejdskrævende. Med denne afgrøde er det muligt at bevare et ret tæt og aktivt landbrugsmønster på denne særlige egn (»et liv i skovens midte«).

Sporbarhed

Aspargesenes oprindelse garanteres ved, at de kan spores fra aspargesmarkerne til forhandlerne. Producenternes marker er blevet tildelt referencenumre. Aspargespartier identificeres fra produktion til emballeringsanlæg. Kasser og bakker med asparges identificeres med en særlig etiket og en reference, som gør det muligt at spore deres oprindelse (producentkode, høstdato). De erhvervsdrivende fører de registre, der er nødvendige for at kunne spore produkterne.

4.5. Fremstillingsmetode: Asparges er en flerårig plante, der dyrkes i omkring ti år; produktionsfasen begynder det tredje år og varer ca. syv år. Den spiselige del er rodskuddet, der skyder op fra rodstokken. Kun sorter, der kan producere hvide eller violette asparges, og som er godkendt af den ansøgende sammenslutning, må anvendes, og alle nye sorter skal underkastes en sortsafprøvning.

Produktionen begynder mellem marts og maj med plantning af rodstokke på arealer, der udvælges efter jordbundens sandindhold (over 75 %), dræningsevne, frugtbarhed og tidligere afgrøder. Der anvendes en plantetæthed på mellem 12 000 og 25 000 rodstokke pr. ha afhængigt af jordbundens frugtbarhed og vandingsmåde. Gødskning, vanding og plantebeskyttelse udføres i rimeligt omgang efter behov.

Jorden klargøres ved at ophyppe rækker af ca. 30 cm's højde, der består af meget fin, let og usammenpresset jord; de endelige rækker ophyppes i februar og tildækkes eventuelt med strå, hvorved der opnås en bedre fordeling af varmen i jorden. Høsten kan begynde, så snart jordtemperaturen omkring rodstokkene er nået op på 9-12 °C, dvs. normalt fra marts til maj (en »halv« høst foretages i det tredje dyrkningsår). Rodskuddene beskyttes straks mod lys og varme, og de anbringes på køl (7 °C) senest fire timer efter høst. Alle behandlinger i forbindelse med sortering, emballering og oplagring indtil forsendelse til forhandlerne skal ske uden afbrydelse af kølekæden, så udtørring undgås. Alle behandlinger foregår i det ovenfor beskrevne område på grund af den skrøbelige karakter af asparges fra sandede arealer i Landes, så de bevarer deres friske og sprøde karakter. Datoen for levering af emballeringsstationen fremgår af etiketten.

4.6. Tilknytning: Asparges fra Sables des Landes er kendetegnet ved at være tidlige, velformede, meget saftspændte, fiberfrie og uden bitter smag; de er generelt sprøde, milde og meget sarte. Disse egenskaber skyldes især måden, hvorpå rodskuddene gror i en bestemt jordtype og under bestemte vejrbetingelser. Aspargene gror i podsoljord, der indeholder meget meget organisk materiale men kun lidt ler, og sidstnævnte gør, at aspargesene ikke bliver bitre. Jordbundens særlige granunolometriske sammensætning giver en let og filtrerende jordbund, der let opvarmes. Denne jordbundstype har en direkte indvirkning på rodskuddet, der vokser hurtigt og lige på grund af jordbundens ringe mekaniske modstand.

Producenternes erfaringer med at forberede jordhøjen medfører, at rodskuddene vokser hurtigt og lige på grund af jordbundens ringe mekaniske modstand (ingen klumper og sten), den opmagasinerede varme og det vedvarende vandindhold.

Det regionale klima er det »aquitanske« kystklima, dvs. et tempereret fugtigt klima med tidligt forår (forholdsvis store nedbørmængder og milde temperaturer); vejret tempereres yderligere af de store skovområder. Sommeren er tør og varm, hvorved planterne kan oparbejde de reserver, der er nødvendige for den følgende høst.

Asparges fra Sables des Landes har på grund af deres egenskaber opnået et godt ry på de europæiske markeder. En undersøgelse i 1997 viste, at erhvervsopkøbere kender asparges fra Landes (90 %) og sætter dem på første- eller andenpladsen på en kvalitetsrangliste. Eksporten af asparges fra Landes udgør ca. 10 % af den samlede årlige afsætning (Tyskland (~ 7 %), Luxembourg (~ 2 %), Belgien, Spanien, England), og nogle lande har importeret asparges fra Sables des Landes siden 1960'erne.

Producenternes erfaringer med høst og sortering, emballeringsstationer og erhvervsdrivende bidrager i øvrigt i vid udstrækning til at sikre, at forhandlerne modtager produkterne i en meget frisk og sprød tilstand.

4.7. Kontrolstrukturer:

Navn: QUALISUD Adresse: »Agropole« B.P. 102, Lasserre — 47 000 AGEN

Opfylder EN 45011 normen.

4.8. Mærkning: Produkterne sælges under betegnelsen »Asperge des Sables des Landes«.

4.9. Nationale Krav: —

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.